**СТАНОВИЩЕ**

Относно: Дисертационния труд на Ангел Калинов Златков, докторант в Историческия факултет на Софийския университет „Св. Климент Охридски“ , направление „Нова българска история 1878–1944“

на тема „Българските дипломатически представителства в Османската империя 1896 – 1902 г.“, за придобиване на образователната и научна степен „доктор” в област на висше образование „Хуманитарни науки“, професионално направление 2.2. История и археология – История на България (Нова българска история 1878 –1944) от д-р Александър Гребенаров, доц. в Института за исторически изследвания – БАН

Темата за българските дипломатически/търговски представителства в Османската империя, избрана за дисертационния труд на Ангел Златков е важна страница от историята на модерната българска държава. Те са не само част от дипломатическата служба, но имат неоценима посредническа роля между управляващите в София и българското население в Македония и Тракия. Чрез създадените агентства правителствата се опитват да подобрят положение на местните жители, а също да координират и ръководят действията за съхраняване на българския дух. Избраният период (1896–1902) на дисертационния труд e наситен с богати вътрешно- и външнополитически събития. Неговото съдържание е разпределено в увод, три глави, заключение и приложение, включващо използваните архивни и библиографски източници.

 В началната част на изложението докторантът проследява българо-османските дипломатически отношения след 1879 г. Този текст до 1896 г. излиза от обсега на „долната“ хронологическа граници, но е твърде важен, защото направеното въведение характеризира началните стъпки на българската дипломация след приемането на Търновската конституция. „Строителите на съвременна България“ възприемат политика на лавиране в международните отношения, която има продължение в следващите десетилетия. Тук са потърсени отговори на въпроси, които пронизват цялото изложение на труда. Те са свързани с реалното място на Княжество България във външнополитическите отношения през призмата на международното право. Заради ограниченията на държавно-правния статут на страната, продиктувани от Берлинския конгрес, тя остава зависима от великите сили и Османската империя. Управляващите в София използват всяка възможност да напомнят за отделни статути от Берлинския договор и Фермана за учредяването на Българската екзархия, които се отнасят правата и свободите на българското неселение в Македония и Тракия.

Важни моменти от дисертацията са страниците, посветени на взаимоотношенията между правителството с Българската екзархия и националноосвободителното движение на македонските и тракийски българи. Тези контакти са елементи от закономерен процес, защото и двата субекта действат на територията на Османската империя, и макар с различни средства имат обща цел – да отстояват българщината. Институцията-светиня в лицето на Екзархията, създадена 8 години преди възстановяването на българската държавност, трасира пътя на църковно-просветно дело в Македония и Тракия. Тя създава „армия“ от бъдещи държавници, политици, учители, военни дейци, интелектуалци, общественици и революционери. Екзархията се налага като обединяваща сила и след 1878 г., спомагайки за съхраняване на вярата, културата и езика на българите. Трудът показва, че не всякога отношенията между премиер – външен министър – представител на агентството от една страна, и висшите духовници, начело с екзарх Йосиф от друга, са гладки. В името на общия национален идеал, те забравят за взаимните обиди и внушения, за да противодействат на чуждестранните пропаганди на Гърция и Сърбия, на великите сили и действията на сюзерена.

Докторантът обръща сериозно внимание и на националноосвободителното движение, включващо Вътрешната македоно-одринска революционна организация и Македоно-одринската организация в България. Взаимоотношенията на ръководните им тела с българските правителства, показани в изложението, преминават през бурни перипетии. Източник на противоречията най-често е желанието на управляващите да контролират освободителното движение. Тези стремежи обаче често не съвпадат с идеалите на организациите и техните ръководители, както и с готовността на българското население в двете области за въоръжен сблъсък с формирования на вековния поробител.

На базата на документални източници и съществуващата литература А. Златков проследява изграждането и дейността на българските търговски агентства в европейските вилаети на Османската империя, аргументирано излага приоритетните цели на дипломатическите ръководители, а също и препятствията пред българските представители, затормозяващи адаптирането или намалената им ефикасност. Наред с анализа за институционалното развитие на дипломатическата служба, докторантът прави правдиви коментари за индивидуалните качества на българските представители в агентствата. Техните контакти с българските общности, с представителите на местната османска власт, както и взаимоотношенията им с правителствата в София и особено с Министерството на външните работи, са определящи за успеха на мисията им. Независимо, че събитията се отнасят за периода от края на 19 и нач. на 20 в., направените изводи не са загубили своята актуалност до днес.

Дисертационният труд се отличава с ясна структура и логично изложение. За написването му са използвани данни от базови архивни и литературни източници, някои от които за първи път влизат в научно обръщение. Дисертацията представя в пълнота развитието на българо-османските дипломатически отношения през периода 1896–1902 г. Подобен цялостен труд до този момент липсва в историографията. Езикът е четивен, използвана е богата изворова база от документи и литература, която засяга пряко или косвено темата.

Биха могли да се отправят няколко препоръки с оглед на бъдещото издаване на труда, което горещо препоръчвам, защото несъмнено ще обогати историографията. Двете хронологически граници се нуждаят от по-добро мотивиране или по-скоро от коригиране. В приложения списък с литература в раздел „Изследвания“ са намерили място спомени, писма, дневник и други материали. Те би трябвало да бъдат в раздел „Документи“ – заглавие, което се нуждае също от прецизиране.

По тематиката на дисертационния труд А. Златков е обнародвал статии в авторитетни научни издания. Справката за приносите на изследването е реална, дори е минимализирана. Представеният автореферат отразява вярно съдържанието и най-важните резултати на изследването. Докторантът е участвал с доклади и в организацията на няколко престижни научни форума, вкл. с международно участие.

В заключение – дисертационният труд и приложените материали отговарят на изискванията на Закона за развитието на академичния състав в Р. България и Правилника за условията и реда за придобиване на научни степени и заемане на академични длъжности в Софийския университет „Св. Климент Охридски“. Налице е оригинално произведение с приносни моменти, което съдържа слабо познати или неизвестни исторически събития, придружени със съответен анализ, изпълнени са заявените цели и задачи. Това ми дава основание да гласувам за присъждане на Ангел К. Златков на образователната и научна степен „доктор“.

 Доц. д-р Александър Гребенаров

26.04.2021 г.